Hulp stroom in vir JagersfonteinWeldoeners en nieregeringsorganisasie het ingespring om te help waar die behoefte groot is, deur kos en water aan inwoners uit te deel [Foto: Anja van der Merwe, Maroela Media] Honderde gesinne het Sondag met slegs die klere aan die lyf gevlug toe slik teen ŉ spoed van die myn se kant aangestroom gekom het, nadat ŉ damwal gebars het. Huise is vernietig, besittings is weggespoel en selfs die krag- en watertoevoer is na die Charlesville- en Itumeleng-nedersetting afgesny. Altesaam 186 mense wie se huise onbewoonbaar is, word nou op die Sandstone-landgoed in Bloemfontein gehuisves. Nog 53 mense bly tydelik in die President Hotel en 17 inwoners word by ŉ gastehuis op Fauresmith gehuisves. Van die slagoffers het tydelik by familie in Jagersfontein ingetrek. Daar is verskeie tydelike afsetpunte waar skenkings van oraloor aan inwoners wat deur die ramp geraak is, uitgedeel word. Volgens Sello Pietersen, woordvoerder van die Vrystaatse premier, het die Rooikruis-hulpverleningsorganisasie Woensdag kospakkies en 80 matrasse by een van die afsetpunte afgelewer. Hulle beoog ook om nog 250 bykomende matrasse af te lewer. Altesaam 300 kospakkies is deur die organisasie Meals On Wheels Community Service (MOWCS) Suid-Afrika afgelaai. Dié organisasie bied ondersteuning aan die gemeenskap van Jagersfontein deur gekookte maaltye, skoon water en komberse te verskaf. Afsetpunte waar skenkings aan hierdie organisasie – vir die inwoners van Jagersfontein – gemaak kan word, is op OFM se webblad beskikbaar. Die Al Imdaad-stigting is ook aan boord om te help met die uitdeel van basiese benodigdhede. Die Al-Imdaad-stigting deel skenkings uit (Foto: Al-Imdaad Foundation, Facebook( Die hulpverleningsorganisasie Give of the Givers het Woensdag by die stadsaal in die Itumeleng-nedersetting kospakkies, gebottelde water, komberse, matrasse, klere, medisyne, sanitêre doekies, doeke, toiletware en ander benodigdhede aan meer as 140 gesinne uitgedeel. Die Gift of the Givers se voorsitter en stigter, dr. Imtiaz Sooliman, het self gehelp om die skenkings uit te deel. Die organisasie het ook skenkings aan die inwoners wat in Bloemfontein gehuisves word, persoonlik uitgedeel. Die hulpverleningsorganisasie Give of the Givers het Woensdag by die stadsaal in die Itumeleng-nedersetting skenkings uitgedeel (Foto: Gift of the Givers, Facebook) Watertenks is ook in die Itumeleng- en Charlesville-nedersetting vir inwoners beskikbaar gestel. Pretoria FM het ŉ hulpfonds op die been gebring vir die gemeenskap, terwyl AfriForum, in samewerking met Saai, ŉ rampfonds gestig het om lede in die gemeenskap en boere by te staan. Volgens Pietersen is maatskaplike werkers ook op die grond en het die slagoffers by hul onderskeie skuilings besoek om psigososiale dienste te verskaf. Die departement van binnelandse sake is geaktiveer om diegene wat hul identiteitsdokumente verloor het, by te staan. Opruimwerk Spanne van Jagersfontein Developments, wat die diamant-verwerkingsaanleg besit, is ook op die toneel besig om op te ruim en skoon te maak. Basiese herstelwerk aan infrastruktuur het ook al begin (Foto: Anja van der Merwe, Maroela Media) Spanne van Jagersfontein Developments, wat die diamant-verwerkingsaanleg besit, is ook op die toneel besig om op te ruim en skoon te maak. Basiese herstelwerk aan infrastruktuur het ook al begin. Die R706-pad tussen Bloemfontein en Jagersfontein is omtrent al heeltemal opgeruim. Toesighouers van die opruimingsproses het op voorwaarde van anonimiteit aan Maroela Media gesê dat hulle gewag het dat die modder op die verspoelde areas droeër word voordat dit in hope gestoot word. Die hope modder sal dan by die Prosesspruit in ŉ tenker uitgepomp word en met ŉ stootskraper glad geskraap word. “Die spanne gaan ook help met die herstel van infrastruktuur en huise,” het die toesighouer gesê. Volgens die toesighouers gaan hulle dalk nog die res van die jaar met opruimingswerk besig wees. Die opruimingspanne werk nou 12 uur per dag. Die opruimingspanne help intussen ook die polisie om van die huise se mure wat omgeval het weens die vloedwater met masjinerie op te lig om vas te stel of daar liggame is.